
Ādažu novada pašvaldības informācijas sistēmu drošības politika
Izdoti saskaņā ar Pašvaldību likuma 50. panta pirmo daļu, Nacionālās kiberdrošības likuma 25. un 26. pantu un Ministru kabineta 2025. gada 25. jūnija noteikumu Nr. 397 “Minimālās kiberdrošības prasības” 28. un 29. punktu
I. Vispārīgie jautājumi
1. Ādažu novada pašvaldības informācijas sistēmu drošības politika (turpmāk – Politika) nosaka Ādažu novada pašvaldības kiberdrošības pārvaldības mērķus, principus, struktūru un vispārīgās prasības informācijas un komunikācijas tehnoloģiju, informācijas sistēmu un informācijas resursu aizsardzībai. Politika vienlaikus ir Pašvaldības kiberdrošības politika Ministru kabineta 2025. gada 25. jūnija noteikumu Nr. 397 “Minimālās kiberdrošības prasības” izpratnē.
2. Politika attiecas uz Ādažu novada pašvaldības nolikuma 15. punktā minētajām pašvaldības iestādēm un to struktūrvienībām (turpmāk kopā – Pašvaldība), amatpersonām, darbiniekiem, praktikantiem un citām personām, kurām piešķirta piekļuve Pašvaldības IKT resursiem vai informācijas sistēmām, kā arī uz ārpakalpojumu sniedzējiem līgumā noteiktajā apjomā.
3. Pašvaldība ir atvasināta publiska persona un būtisko pakalpojumu sniedzējs Nacionālās kiberdrošības likuma izpratnē. Pašvaldība, izmantojot IKT resursus un informācijas sistēmas, nodrošina autonomo un deleģēto funkciju izpildi, administratīvo un publisko pakalpojumu sniegšanu, dokumentu, finanšu, personāla, sociālās, izglītības, nekustamā īpašuma, teritorijas attīstības, klientu apkalpošanas un citu pašvaldības procesu norisi.
4. Politikā lietotie termini atbilst Nacionālajā kiberdrošības likumā un Ministru kabineta 2025. gada 25. jūnija noteikumos Nr. 397 “Minimālās kiberdrošības prasības” lietotajiem terminiem.
5. Pašvaldība kiberdrošības jomā ievēro Nacionālās kiberdrošības likumu, Ministru kabineta 2025. gada 25. jūnija noteikumus Nr. 397 “Minimālās kiberdrošības prasības”, Eiropas Parlamenta un Padomes Regulu (ES) 2016/679, Fizisko personu datu apstrādes likumu, Informācijas atklātības likumu, Valsts informācijas sistēmu likumu, ciktāl tas ir piemērojams, citus saistošos normatīvos aktus, Nacionālā kiberdrošības centra un CERT.LV vadlīnijas, kā arī līgumos noteiktās kiberdrošības prasības.
6. Pašvaldība, ciktāl tas ir samērīgi un piemērojami, izmanto ISO/IEC 27001, ISO/IEC 27002 un ISO/IEC 27005 standartos ietvertos informācijas drošības un risku pārvaldības principus. Šo standartu izmantošana pati par sevi nenozīmē Pašvaldības sertifikāciju.
II. Politikas mērķi un pamatprincipi
7. Politikas mērķi ir:
7.1. nodrošināt informācijas, informācijas sistēmu un IKT resursu konfidencialitāti, integritāti, pieejamību un autentiskumu;
7.2. nodrošināt Pašvaldības funkciju un pakalpojumu nepārtrauktību un savlaicīgu darbības atjaunošanu;
7.3. savlaicīgi identificēt, novērtēt un pārvaldīt kiberriskus, ievainojamības, kiberapdraudējumus, gandrīz notikušus kiberincidentus un kiberincidentus;
7.4. mazināt kiberincidentu iespējamo ietekmi uz iedzīvotājiem, Pašvaldību, citām institūcijām un sabiedrības interesēm;
7.5. nodrošināt normatīvajiem aktiem atbilstošu un pārbaudāmu kiberdrošības pārvaldību.
8. Kiberdrošības pārvaldībā ievēro šādus pamatprincipus:
8.1. uz risku balstīta un ar iespējamo ietekmi samērīga drošības pasākumu izvēle;
8.2. drošība pēc noklusējuma un drošība izstrādes gaitā;
8.3. pienākumu, izpildes un kontroles funkciju nodalīšana, ciktāl tas ir organizatoriski iespējams;
8.4. “nepieciešamība zināt”, mazāko privilēģiju un individuālās atbildības princips;
8.5. vairāklīmeņu aizsardzība, nepieļaujot paļaušanos tikai uz vienu drošības kontroli;
8.6. IKT resursu, informācijas sistēmu, izmaiņu un piekļuves tiesību uzskaite un izsekojamība;
8.7. darbības nepārtrauktības, rezerves kopiju un atjaunošanas spēju regulāra pārbaude;
8.8. savlaicīga ziņošana, sadarbība un pierādījumu saglabāšana kiberincidenta gadījumā;
8.9. personas datu aizsardzības, informācijas atklātības un ierobežotas pieejamības informācijas prasību ievērošana.
III. Kiberdrošības pārvaldības struktūra un atbildība
9. Par Pašvaldības kiberdrošības pārvaldību atbild subjekta vadītājs Nacionālās kiberdrošības likuma 25. panta izpratnē. Kiberdrošības pārvaldnieka pienākumu izpildi var nodrošināt Pašvaldības nodarbinātais vai ārpakalpojuma sniedzēja norīkota persona. Ārpakalpojuma izmantošana nemaina Pašvaldības un subjekta vadītāja normatīvajos aktos noteikto atbildību.
10. Pašvaldības dome:
10.1. apstiprina Politiku un tās grozījumus;
10.2. savas kompetences ietvaros nodrošina kiberdrošības pasākumiem nepieciešamos resursus;
10.3. izskata informāciju par būtiskiem kiberdrošības riskiem un nozīmīgiem kiberincidentiem, ja tas nepieciešams lēmuma pieņemšanai.
11. Pašvaldības izpilddirektors:
11.1. nodrošina Politikas ieviešanu Pašvaldības administrācijā un iestādēs;
11.2. nosaka atbildības sadalījumu un nodrošina kiberdrošības pārvaldniekam nepieciešamo piekļuvi informācijai un resursiem;
11.3. nodrošina konstatēto trūkumu un nepieņemamo kiberrisku novēršanas pasākumu plānošanu un izpildi;
11.4. pieņem lēmumus par tādu atlikušo kiberrisku akceptēšanu, kurus nav iespējams novērst vai samazināt līdz pieņemamam līmenim ar kiberdrošības pārvaldnieka rīcībā esošajiem līdzekļiem.
12. Kiberdrošības pārvaldnieks:
12.1. organizē un pārrauga Pašvaldības kiberdrošības pasākumu īstenošanu;
12.2. organizē kiberrisku novērtēšanu un kiberrisku pārvaldības un IKT darbības nepārtrauktības plāna izstrādi, aktualizēšanu un izpildes kontroli;
12.3. nodrošina kiberdrošības pārvaldības dokumentācijas savstarpējo saskaņotību un aktualitāti;
12.4. ne retāk kā reizi gadā organizē IKT drošības pārbaudi un konstatēto trūkumu novēršanu;
12.5. ne retāk kā reizi gadā organizē Pašvaldībā nodarbināto kiberdrošības instruktāžu un apmeklē kompetentās kiberincidentu novēršanas institūcijas organizētu apmācību;
12.6. uzrauga kiberincidentu identificēšanu, reģistrēšanu, risināšanu un paziņošanu kompetentajām institūcijām;
12.7. sadarbojas ar Nacionālo kiberdrošības centru, CERT.LV, Datu valsts inspekciju, citiem subjektiem un kompetentajām institūcijām;
12.8. pārbauda lietotāju kontus, piekļuves tiesības, žurnālfailus un ar kiberdrošību saistīto prasību izpildi normatīvajos aktos un iekšējos dokumentos noteiktajā apjomā;
12.9. informē Pašvaldības izpilddirektoru par būtiskiem kiberriskiem, konstatētajiem trūkumiem un nepieciešamajiem pasākumiem, ja nepieciešama vadības rīcība vai lēmums.
13. Par IKT nodrošinājumu atbildīgā struktūrvienība un IKT administratori:
13.1. ievieš un uztur tehniskos un organizatoriskos aizsardzības pasākumus;
13.2. nodrošina IKT resursu, konfigurāciju, lietotāju kontu, piekļuves tiesību, žurnālfailu, rezerves kopiju, ievainojamību, atjauninājumu un izmaiņu pārvaldību;
13.3. nekavējoties informē kiberdrošības pārvaldnieku par kiberapdraudējumiem, ievainojamībām, gandrīz notikušiem kiberincidentiem un kiberincidentiem;
13.4. sniedz kiberdrošības pārvaldniekam pārbaudēm un incidentu risināšanai nepieciešamo informāciju un tehnisko atbalstu.
14. Pašvaldības iestāžu un struktūrvienību vadītāji, informācijas sistēmu un informācijas resursu turētāji:
14.1. nodrošina to atbildībā esošo procesu, informācijas resursu un informācijas sistēmu apzināšanu un iekļaušanu katalogā;
14.2. nosaka lietotāju darba pienākumiem nepieciešamās piekļuves tiesības un nodrošina savlaicīgu informācijas sniegšanu par tiesību piešķiršanu, maiņu un anulēšanu;
14.3. piedalās informācijas resursu klasificēšanā, kiberrisku novērtēšanā, darbības nepārtrauktības prasību un atjaunošanas prioritāšu noteikšanā;
14.4. nodrošina darbinieku iepazīstināšanu ar piemērojamām kiberdrošības prasībām.
15. Datu aizsardzības speciālists atbilstoši kompetencei piedalās tādu kiberrisku un kiberincidentu izvērtēšanā, kas skar personas datus, un konsultē par personas datu aizsardzības pārkāpuma paziņošanu Datu valsts inspekcijai un datu subjektiem.
16. IKT resursu un informācijas sistēmu lietotāji:
16.1. ievēro Politiku, informācijas sistēmu lietošanas noteikumus un citus piemērojamos iekšējos dokumentus;
16.2. izmanto piešķirtos IKT resursus un piekļuves tiesības tikai darba pienākumu izpildei;
16.3. aizsargā autentifikācijas līdzekļus un nepieļauj to nodošanu citām personām;
16.4. nekavējoties ziņo par aizdomīgu e-pastu, neatļautu piekļuvi, datu zudumu, ierīces nozaudēšanu, ievainojamību, kiberapdraudējumu vai citu iespējamu kiberincidentu;
16.5. piedalās noteiktajās kiberdrošības instruktāžās un zināšanu pārbaudēs.
IV. Kiberdrošības dokumentācija, uzskaite un klasifikācija
17. Pašvaldības kiberdrošības pārvaldības dokumentu kopumu veido:
17.1. šī Politika;
17.2. IKT resursu un informācijas sistēmu katalogs;
17.3. kiberrisku pārvaldības un IKT darbības nepārtrauktības plāns, kuru var veidot vairāki savstarpēji saistīti riska novērtēšanas, risku mazināšanas, darbības nepārtrauktības un darbības atjaunošanas dokumenti;
17.4. kiberincidentu žurnāls.
18. Politikas īstenošanai nepieciešamās detalizētās prasības nosaka informācijas sistēmu drošības iekšējos noteikumos, informācijas sistēmu lietošanas noteikumos, kiberrisku pārvaldības un IKT darbības nepārtrauktības plānā, informācijas sistēmu darbības atjaunošanas plānā, IKT resursu un informācijas sistēmu katalogā un kiberincidentu žurnālā. Atsevišķus tematiskus dokumentus, procedūras vai reģistrus veido tikai tad, ja tas tieši izriet no normatīvajiem aktiem vai attiecīgo prasību nevar pietiekami izpildīt un pierādīt ar minētajiem dokumentiem vai Pašvaldībā jau izmantotajām elektroniskajām darbplūsmām, tehniskajiem žurnāliem un uzskaites sistēmām.
19. Kiberdrošības pārvaldības dokumentus uztur elektroniskā formā. To kopijas glabā atsevišķi no oriģināliem un nodrošina to pieejamību gadījumā, ja oriģināli nav pieejami. Dokumentu pieejamību ierobežo atbilstoši principam “nepieciešamība zināt”, izņemot šo Politiku un lietotājiem paredzētos noteikumus, kuri ir pieejami visām personām, uz kurām tie attiecas.
20. Pašvaldība apzina un uzskaita visus tās īpašumā vai valdījumā esošos IKT resursus, informācijas sistēmas un informācijas resursu kategorijas, kas ir pakļautas kiberriskiem. IKT resursu un informācijas sistēmu katalogu aktualizē pēc izmaiņām nekavējoties, bet ne vēlāk kā viena mēneša laikā.
21. Katrai informācijas sistēmai un informācijas resursu kategorijai nosaka konfidencialitātes, integritātes un pieejamības drošības klasi atbilstoši Ministru kabineta 2025. gada 25. jūnija noteikumu Nr. 397 “Minimālās kiberdrošības prasības” 5. pielikuma metodikai.
22. Pašvaldība katrai informācijas sistēmai piemēro IKT resursu un informācijas sistēmu katalogā noteiktajai drošības klasei atbilstošās prasības. Politikas izstrādes laikā nebija pabeigta un dokumentēta visu Pašvaldības informācijas sistēmu klasifikācija, tādēļ par A klases informācijas sistēmu esību vai neesību secina tikai pēc aktuālā kataloga un klasifikācijas pamatojuma apstiprināšanas. Ja informācijas sistēmai tiek noteikta A klase, kiberdrošības pārvaldnieks nekavējoties organizē A klasei piemērojamo prasību ieviešanu un saistīto dokumentu aktualizēšanu.
V. Kiberapdraudējumi, kiberriski un darbības nepārtrauktība
23. Pašvaldības IKT resursus un informācijas sistēmas var ietekmēt vismaz šādi nozīmīgi kiberapdraudējumu veidi:
23.1. pikšķerēšana, sociālā inženierija, krāpniecība un autentifikācijas datu kompromitēšana;
23.2. ļaunprogrammatūra, izspiedējprogrammatūra un cits kaitīgs kods;
23.3. neatļauta piekļuve, pārmērīgas piekļuves tiesības, iekšējais apdraudējums un administratora konta kompromitēšana;
23.4. programmatūras ievainojamības, nedroša konfigurācija, neatjauninātas vai neatbalstītas tehnoloģijas;
23.5. pakalpojumatteices uzbrukumi, sakaru, elektroapgādes, datu centra vai mākoņpakalpojuma traucējumi;
23.6. cilvēka kļūda, neatļauta datu izpaušana, datu zudums, bojāšana vai neatļauta modificēšana;
23.7. IKT ārpakalpojumu, programmatūras un citu piegādes ķēdes dalībnieku kompromitēšana;
23.8. iekārtu nozaudēšana, zādzība, fiziska bojāšana, ugunsgrēks, applūšana un citi vides apdraudējumi;
23.9. rezerves kopiju nepieejamība, kompromitēšana vai nespēja atjaunot sistēmas darbību.
24. Pašvaldība regulāri identificē un novērtē kiberriskus, tostarp riskus, kas saistīti ar ārpakalpojumiem un IKT piegādes ķēdēm. Kiberrisku novērtējumā nosaka riska varbūtību, ietekmi, nozīmīgumu, pieņemamo riska līmeni, risku apstrādes pasākumus, atbildīgās personas, izpildes termiņus un kontroli.
25. Kiberrisku pārvaldības un IKT darbības nepārtrauktības plānā katrai būtiskajai informācijas sistēmai, pakalpojumam vai procesam nosaka darbības nepārtrauktības un atjaunošanas prasības, tostarp atjaunošanas punkta mērķi (RPO), atjaunošanas laika mērķi (RTO), maksimāli pieļaujamo dīkstāves laiku (MTD), prioritātes, atbildīgās personas, rezerves resursus un rīcību noteikto robežvērtību pārsniegšanas gadījumā.
26. Ja Pašvaldības īpašumā vai valdījumā nav A klases informācijas sistēmu, kiberrisku pārvaldības un IKT darbības nepārtrauktības plānu pārskata un aktualizē ne retāk kā reizi divos gados. Ja Pašvaldības īpašumā vai valdījumā ir vismaz viena A klases informācijas sistēma, plānu pārskata un aktualizē ne retāk kā reizi gadā. Plānu aktualizē arī pēc būtiskām izmaiņām, nozīmīga kiberincidenta, pārbaudes vai darbības atjaunošanas mācībām, ja konstatēta aktualizēšanas nepieciešamība.
VI. Informācijas sistēmu un IKT resursu aizsardzības pamatprasības
27. Pašvaldība nodrošina individuālu un izsekojamu lietotāju kontu izmantošanu, kontrolētu piekļuves tiesību piešķiršanu, maiņu un anulēšanu, administratora kontu nodalīšanu no ikdienas lietotāju kontiem, kā arī daudzfaktoru autentifikāciju piekļuvei visām Pašvaldības informācijas sistēmām. Ja konkrētā informācijas sistēmā daudzfaktoru autentifikācija tehniski nav iespējama, ITN dokumentē terminētu izņēmumu, saistīto risku, kompensējošos drošības pasākumus un daudzfaktoru autentifikācijas ieviešanas termiņu.
28. Piekļuves tiesības piešķir tikai darba pienākumu izpildei nepieciešamajā apjomā. Tās pārskata pēc izmaiņām lietotāja pienākumos vai piekļuves pamatā un nekavējoties anulē, ja tiesiskais vai faktiskais pamats piekļuvei ir zudis. Drošības apsvērumu dēļ jebkura lietotāja konta darbību var apturēt.
29. Pašvaldība nodrošina tīklu segmentēšanu, datu plūsmu kontroli, drošu attālināto piekļuvi, galiekārtu aizsardzību, ļaunprogrammatūras novēršanu un tikai pilnvarota personāla piekļuvi IKT infrastruktūrai.
30. Pašvaldība nodrošina žurnālfailu izveidi, aizsardzību, laika sinhronizāciju, uzglabāšanu un analīzi atbilstoši informācijas sistēmas klasei. A klases informācijas sistēmu žurnālfailus glabā vismaz 18 mēnešus, B klases informācijas sistēmu žurnālfailus vismaz 12 mēnešus, bet C klases informācijas sistēmu žurnālfailus vismaz sešus mēnešus pēc ieraksta izdarīšanas.
31. Katrai informācijas sistēmai veido rezerves kopijas, kas ļauj atjaunot tās darbību noteiktajā apjomā. Rezerves kopijas aizsargā pret neatļautu piekļuvi, izmaiņām un dzēšanu, uzrauga to sekmīgu izveidi un regulāri pārbauda rezerves kopiju nolasāmību, integritāti un praktisku atjaunošanas iespēju.
32. Programmatūras, operētājsistēmu, iekārtu un konfigurāciju ievainojamības un atjauninājumus pārvalda riskam atbilstošā termiņā. Būtiskas vai drošību ietekmējošas izmaiņas pirms ieviešanas izvērtē, testē, apstiprina un dokumentē atbilstoši to ietekmei un tehniskajām iespējām, izmantojot Pašvaldībā jau esošās uzdevumu vai tehniskās pārvaldības sistēmas.
33. Ierobežotas pieejamības informāciju un personas datus pārsūta, pārraida un glabā, izmantojot informācijas klasifikācijai un riskam atbilstošus šifrēšanas un citus aizsardzības līdzekļus. Šifrēšanas atslēgas pārvalda tā, lai datiem var piekļūt tikai pilnvarotas personas.
34. IKT resursu iegādē, izstrādē, ieviešanā, uzturēšanā, nodošanā citam lietotājam un likvidēšanā ievēro drošības prasības visā resursa dzīves ciklā. Datu nesējus pirms atkārtotas izmantošanas vai likvidēšanas droši dzēš vai iznīcina.
35. Telpas un zonas, kurās atrodas Pašvaldības IKT resursi vai notiek ierobežotas pieejamības informācijas apstrāde, aizsargā pret neatļautu piekļuvi, zādzību, bojājumu un vides apdraudējumiem. Apmeklētāju piekļuvi kontrolē.
VII. Ārpakalpojumu un IKT piegādes drošība
36. Pirms IKT ārpakalpojuma vai risinājuma iegādes Pašvaldība izvērtē pakalpojuma sniedzēja, risinājuma, datu apstrādes vietas, apakšuzņēmēju, tehnoloģisko atkarību, darbības nepārtrauktības un pakalpojuma izbeigšanas kiberriskus.
37. IKT ārpakalpojuma līgumā atbilstoši pakalpojuma riskam nosaka vismaz:
37.1. kiberdrošības, konfidencialitātes, piekļuves kontroles, personas datu un informācijas aizsardzības prasības;
37.2. pienākumu nekavējoties ziņot Pašvaldībai par kiberapdraudējumu, ievainojamību vai kiberincidentu un sniegt incidenta risināšanai nepieciešamo informāciju;
37.3. Pašvaldības un kompetento institūciju tiesības saņemt žurnālfailus, pierādījumus un citu pārbaudei nepieciešamo informāciju;
37.4. darbības nepārtrauktības, rezerves kopiju, atjaunošanas, pakalpojuma līmeņa un pārbaudes prasības;
37.5. apakšuzņēmēju piesaistes un piegādes ķēdes kontroles nosacījumus;
37.6. datu un piekļuves tiesību atdošanas, pārvietošanas vai drošas dzēšanas kārtību pēc līguma izbeigšanas;
37.7. atbildību par prasību neizpildi un Pašvaldības tiesības kontrolēt līguma prasību ievērošanu.
VIII. Kiberincidentu pārvaldība
38. Pašvaldība ievieš procesus kiberincidentu, gandrīz notikušu kiberincidentu un ievainojamību identificēšanai, reģistrēšanai, ietekmes novērtēšanai, ierobežošanai, risināšanai, seku likvidēšanai, pirmcēloņu noteikšanai, pierādījumu saglabāšanai un drošības pasākumu uzlabošanai.
39. Ikviena persona, kura konstatējusi iespējamu kiberincidentu, kiberapdraudējumu vai ievainojamību, nekavējoties ziņo par to informācijas sistēmu lietošanas noteikumos norādītajā veidā un neveic patstāvīgas darbības, kas varētu apgrūtināt incidenta izmeklēšanu vai pierādījumu saglabāšanu.
40. Pašvaldība uztur kiberincidentu žurnālu. Ziņas tajā reģistrē ne vēlāk kā 24 stundu laikā no kiberincidenta konstatēšanas vai izmaiņām iepriekš reģistrētajās ziņās.
41. Kiberdrošības pārvaldnieks nodrošina kiberincidentu paziņošanu CERT.LV, Nacionālajam kiberdrošības centram un citām kompetentajām institūcijām normatīvajos aktos noteiktajos gadījumos un termiņos. Ja kiberincidents skar personas datus, tā izvērtēšanā nekavējoties iesaista datu aizsardzības speciālistu.
42. Nozīmīga kiberincidenta vai kiberapdraudējuma gadījumā Pašvaldība nodrošina koordinētu iekšējo un ārējo komunikāciju un, ja nepieciešams, informē ietekmētos pakalpojumu saņēmējus par pasākumiem incidenta vai apdraudējuma ietekmes mazināšanai.
IX. Apmācības, pārbaudes un atbilstības kontrole
43. Pirms piekļuves piešķiršanas IKT resursiem un informācijas sistēmām lietotāju iepazīstina ar informācijas sistēmu lietošanas noteikumiem un viņam piemērojamām kiberdrošības prasībām. Noteikumi ir pieejami lietotājam visu piekļuves laiku.
44. Visām amatpersonām un darbiniekiem, kuri lieto Pašvaldības IKT resursus vai informācijas sistēmas, ne retāk kā reizi gadā organizē kiberdrošības instruktāžu. Ārpakalpojuma sniedzēja darbiniekus, kuriem paredzēta piekļuve Pašvaldības IKT resursiem, informācijas sistēmām vai informācijas resursiem, pirms piekļuves piešķiršanas informē par piemērojamām drošības un incidentu ziņošanas prasībām. Atsevišķu instruktāžas uzskaiti veic tikai normatīvajos aktos noteiktajos gadījumos.
45. Instruktāžu saturu pārskata vismaz reizi gadā un aktualizē, ja mainās kiberapdraudējumi, kiberriski, tehnoloģijas vai normatīvās prasības vai ir noticis kiberincidents. Pašvaldība uzskaita instruktāžas, novērtē zināšanas un instruktāžu efektivitāti.
46. Kiberdrošības pārvaldnieks ne retāk kā reizi gadā organizē IKT drošības pārbaudi. Par konstatētajiem trūkumiem nosaka novēršanas pasākumus, atbildīgās personas un termiņus un kontrolē pasākumu izpildi.
47. Kiberdrošības prasību pārkāpuma vai pamatotu aizdomu par kiberincidentu gadījumā Pašvaldība var nekavējoties ierobežot vai apturēt lietotāja konta, iekārtas, savienojuma vai pakalpojuma darbību. Persona par prasību neievērošanu atbild normatīvajos aktos, darba tiesiskajās attiecībās un līgumā noteiktajā kārtībā.
X. Politikas pārskatīšana un noslēguma jautājumi
48. Politiku pārskata un, ja nepieciešams, aktualizē ne retāk kā reizi trijos gados.
49. Politiku pārskata un nepieciešamības gadījumā aktualizē arī pirms noteiktā termiņa, ja:
49.1. mainās Pašvaldībai saistošās normatīvās prasības vai kiberdrošības pārvaldības struktūra;
49.2. būtiski mainās Pašvaldības funkcijas, pakalpojumi, procesi, IKT infrastruktūra vai informācijas sistēmu klasifikācija;
49.3. tiek identificēti jauni būtiski kiberapdraudējumi vai nepieņemami kiberriski;
49.4. ir noticis nozīmīgs kiberincidents vai pārbaudē konstatēti būtiski trūkumi.
50. Politika stājas spēkā pēc tās apstiprināšanas. Ar Politikas spēkā stāšanos spēku zaudē Ādažu novada pašvaldības domes 2023. gada 22. marta noteikumi Nr. 6 “Ādažu novada pašvaldības informācijas sistēmu drošības politika”.

